《朝天峡》
宋代·黄琮

昨日逾五盘，秦栈行始尽。参差蜀山出，罗立千玉笋。

兹峡若积铁，双阙竞隐嶙。井宿照不入，分野恐无准。

数武变一石，奇观递相引。出胯泄云低，剺面罡风紧。

沙颓魂屡惊，磴仄步益窘。侧肩倚绝壁，旁目睨虚牝。

岩窦如蜂窝，昔时驾阑楯。赤岸乃天狱，走险吁可悯。

我行真御风，举足蹑飞隼。畏途作危语，遑恤镂肝肾。

作者简介：宋兴化军莆田人，字子方。哲宗元符三年进士。为长溪尉。迁知闽清，不畏强御，捐俸代民输租，时有“闽清清过伯夷清”之谣。移知同安，与陈麟、翁谷号“三循吏”。后通判漳州，年五十二致仕。